CELEX: 32017R2188
Language: bg
Date: 2017-08-11 00:00:00
Title: Делегиран регламент (ЕС) 2017/2188 на Комисията от 11 август 2017 година за изменение на Регламент (ЕС) № 575/2013 на Европейския парламент и на Съвета по отношение на освобождаването на някои покрити облигации от капиталовите изисквания (Текст от значение за ЕИП. )

25.11.2017   
            
            
               BG
            
            
               Официален вестник на Европейския съюз
            
            
               L 310/1
            
         ДЕЛЕГИРАН РЕГЛАМЕНТ (ЕС) 2017/2188 НА КОМИСИЯТА
   от 11 август 2017 година
   за изменение на Регламент (ЕС) № 575/2013 на Европейския парламент и на Съвета по отношение на освобождаването на някои покрити облигации от капиталовите изисквания
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници (1), и по-специално член 503, параграф 4 от него,
   като има предвид, че:
   
               (1)
            
            
               С член 496 от Регламент (ЕС) № 575/2013 на компетентните органи се позволява за някои покрити облигации да отменят до 31 декември 2017 г. прилагането на горната граница от 10 %, посочена в член 129, параграф 1, буква г), подточка ii) и в член 129, параграф 1, буква е), подточка ii) от същия регламент.
            
         
               (2)
            
            
               С член 503, параграф 4 от Регламент (ЕС) № 575/2013 от Комисията се изисква да направи преглед на целесъобразността на тази възможност за компетентните органи и да прецени дали да не ѝ придаде постоянен характер. Комисията поиска от Европейския банков орган техническо становище по този въпрос. В резултат бе изготвен доклад за нормативната уредба и капиталовото третиране на покритите облигации в ЕС. Комисията използва този доклад, за да задълбочи анализа си на надзорните и нормативните механизми при покритите облигации, и впоследствие представи на Европейския парламент и на Съвета доклад по член 503 от Регламент (ЕС) № 575/2013.
            
         
               (3)
            
            
               В доклада бе посочено, че само в някои държави уредбата на покритите облигации предвижда включването на ценни книжа, обезпечени с ипотека върху жилищен или търговски имот, и на вътрешногрупови структури от обединени покрити облигации. От друга страна, в своя модел на стопанска дейност някои институции залагат на предоставяното от компетентните органи освобождаване, поради което от съображения за правна сигурност е целесъобразно да се позволи на компетентните органи да предоставят освобождаването по член 496, параграф 1 от Регламент (ЕС) № 575/2013 и след датата в посочената разпоредба. Член 496, параграф 1 от Регламент (ЕС) № 575/2013 следва да бъде изменен, за да се отмени датата в посочената разпоредба, с уговорката обаче, че в бъдеща уредба на покритите облигации може да се наложи възможността компетентните органи да предоставят освобождаване да бъде преразгледана.
            
         
               (4)
            
            
               От съображения за правна сигурност е целесъобразно след изтичането на срока на действие на настоящата дерогация тя да стане постоянна,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 496, параграф 1 от Регламент (ЕС) № 575/2013 уводното изречение се заменя със следното:
   
      „Компетентните органи могат да освободят изцяло или частично от прилагането на ограничението от 10 % първостепенните дялове, емитирани от френските фондове Fonds Communs de Créances или от дружества за секюритизация, които са равностойни на френските фондове Fonds Communs de Créances по член 129, параграф 1, букви г) и е), ако са изпълнени следните две условия:“.
   
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   Той се прилага от 1 януари 2018 година.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 август 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 176, 27.6.2013 г., стр. 1.